PARLAMENTUL ROMÂNIEI

CAMERA  DEPUTAŢILOR
Comisia pentru muncă şi protecţie socială



Nr.27/32/12 februarie 2004
R A P O R T

asupra proiectului de Lege pentru aprobarea Ordonanţei Guvernului nr.44/2004 privind integrarea socială a străinilor care au dobândit o formă de protecţie în România 
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege pentru aprobarea Ordonanţei Guvernului nr.44/2004 privind integrarea socială a străinilor care au dobândit o formă de protecţie în România, trimis cu adresa nr. P.L.-X 18 din 3 februarie 2004.

La întocmirea prezentului raport, Comisia a avut în vedere avizele primite de la Consiliul Legislativ, şi de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi;

· Comisia pentru administraţie publică, amenajarea teritoriului şi echilibru ecologic.

Proiectul de lege are ca obiect de reglementare integrarea socială a străinilor care au dobândit o formă de protecţie în România, în sensul acordării acestor categorii de persoane a beneficiului drepturilor economice şi sociale de care se bucură cetăţenii statului nostru, aceasta fiind în concordanţă cu standardele internaţionale.
Comisia propune Plenului adoptarea proiectului de lege întrucât, după reglementarea procedurii de azil şi a drepturilor de care se bucură atât solicitanţii de azil, cât şi refugiaţii şi persoanele care au primit protecţie umanitară condiţionată, precum şi crearea unei practici în acest domeniu, conforme cu cerinţele existente în acquis-ul comunitar, se impunea dezvoltarea unei forme specializate de de asistenţă din partea autorităţilor în vederea integrării în societate a străinilor care au primit o formă de protecţie în România, în consens cu angajamentul asumat de Guvernul României prin Documentul de poziţie pe Capitolul 24, Justiţie şi Afaceri Interne.
2. Proiectul de lege face parte din categoria legilor ordinare, conform prevederilor art.73 din Constituţie.
3. La lucrările comisiei au fost prezenţi un număr de 19 deputaţi, din totalul de 21 membri ai comisiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Senatului.
Proiectul de lege a fost aprobat în forma prezentată, cu unanimitate de voturi, în şedinţa comisiei din 11 februarie 2004.

